Ныбжьэгъу зыкъыхуищIыну хущIокъу
Урысейм и Президент Путин Владимиррэ Израилым и премьер-министр Нетаньяху Биньяминрэ я зэпсэлъэныгъэхэр Кремлым щекIуэкIащ. ЗэIущIэм Нетаньяху щыхущIэкъуащ Сирием теухуауэ Урысеймрэ Иранымрэ апхуэдизу зэкъуэту зэдэлажьэ зэрымыхъунур Путиным къыгуригъэIуэну икIи Джолан лъагапIэхэм ехьэлIауэ щыIэ псалъэмакъхэр зэгъусэу зэхагъэкIыну. АрщхьэкIэ, Израилым и премьер-министрым дапхуэдизу гугъу зримыгъэхьами, ар зыхуей гупсыcэм Урысейм и лIыщхьэр хутешэну фэ теткъым.
Нетаньяху Биньямин зэрыжиIамкIэ, Урысейм къалэнышхуэ егъэзащIэ суннит ислъам терроризмэм ебэныным теухуауэ, ауэ ар зэрахъуэкI хъунукъым Ираныр зи пашэ шиит ислъам терроризмэмкIэ.
Ираным зэрыпэщIэтыр нэхъри къыхигъэщын мурадкIэ, Нетаньяху Урысейм и Президентым игу къигъэкIыжащ, журтхэм я махуэшхуэ «Пурим»-кIэ зэджэр перс пащтыхьым и чэнджэщэгъу Артаксеркс и хьэгъэщагъэхэм израилхэр къызэрелам теухуауэ зэрыщытыр.
Путиным зэрыжиIамкIэ, Урысеймрэ Израилымрэ зыр адрейм дзыхь щыхуищI зэпыщIэныгъэ я зэхуаку дэлъын хуейщ. НаIуэщ къэралитIым я лIыщхьэхэр фIыуэ зэрызэхущытыр икIи щIэх-щIэхыурэ зэрызэхуэзэр.
А псом къадэкIуэу, Израилым и унафэщIхэм ябзыщIыркъым я къэралым и премьерыр Мэзкуу къыщIэкIуам и щхьэусыгъуэу щытыр Сирием теухуауэ Урысейр апхуэдизу быдэу ипщIауэ Ираным дэлажьэ зэрымыхъунур Кремлым щыпхагъэкIыну зэрыхущIэкъур.
Политолог Брискин Бенни къызэрыхигъэщамкIэ, а псалъэмакъыр Израилымрэ Урысеймрэ я дежкIэ япэу щымытми, нобэ журт къэралыгъуэм акъылэгъущIэ къигъуэтащ — США-м и президент Дональд Трамп и администрацэм. Обамэ Барак емыщхьу, Унэ хужьым къегъэлъагъуэ Израилым и еплъыкIэр кIуэ пэтми нэхъ зэрыдиIыгъыр.
ЩIэныгъэлIыр зэрегупсысымкIэ, Израилым и Iэтащхьэр Урысейм и къэкIуэкIам апхуэдэущ узэреплъыпхъэр. «ТелъхьэщIэ къигъуэтар къэплъытэмэ, Израилыр щIэх-щIэхыурэ хущIэкъунущ Урысейм Ираным хуиIэ пыщIэныгъэхэм зэреплъым зригъэхъуэжыну. Нетаньяху жиIэхэм Мэзкуу щIэдэIункIэ хъунущ. Премьер-министрыр пщIэншэу къэкIуэну къыщIэкIынтэкъым», — и еплъыкIэхэмкIэ «Газета.ru»-м къыдэгуэшащ Брискин. Абы къыхигъэщащ Урысейм и фейдэ хэлъмэ, Израилым и еплъыкIэхэм зэрыщIэдэIуфынур.
Вашингтон дэт КъэпщытакIуэ центрым и IэщIагъэлI пажэ Карасик Теодор зэреплъымкIэ, Израилым лэжьыгъэшхуэ зэфIихын хуейщ Ираным ехьэлIауэ Мэзкуу иIэ еплъыкIэм зригъэхъуэжын щхьэкIэ.
«И лъэныкъуэ ищIын щхьэкIэ, сыт Израилым Мэзкуу къыхуищIэфынур? Хуэбгъэфащэ зэрыхъунумкIэ, энергетикэ проектхэм хэтыфынущ. АрщхьэкIэ, Нетаньяху ар къехъулIэн хуэдэкъым», — жеIэ хъыбарегъащIэ IэнатIэм и псэлъэгъум.
Апхуэдэу щыт пэтми, Ираным теухуауэ Урысейм Израилым щыхудичыхи къэхъуащ. 2008 гъэм, Израилыр зэрыгузавэм къыхэкIыу, Мэзкуу Тегераным ирищакъым С-300 зенит-ракетэ комплексхэр.
«Хезболла»-м зэгъусэу пэщIэту ара?
Израилым зыхъумэжыныгъэмкIэ и министр Либерман Авигдор США-м зэрыщыIэрэ куэд щIакъым. Америкэм и Штат Зэгуэтхэм я къэрал секретарь Тиллерсон Рексрэ Пентагоным и Iэтащхьэ Мэттис Джеймсрэ ядригъэкIуэкIа зэпсэлъэныгъэхэм абы США-р къыщыхуриджащ Корее Ищхъэрэмрэ Иранымрэ я текъузэныгъэр щIэгъэхуэбжьэн хуейуэ.
Урысеймрэ Израилымрэ я зэпэщIэувэныгъэр къызыхэкIыр Сирием щыщыIэ щытыкIэрщ. Абы Урысейр Ираным щIыгъуу щолажьэ. Израиль лъэныкъуэр егъэпIейтей Сириемрэ абыхэмрэ зэпаубыда Джолан лъагапIэхэм ираныдзэхэр къихьэнкIэ зэрыхъунум.
Джолан лъагапIэхэр здэщыIэ щIына-лъэр иджыпсту IэщIэлъщ Урысейм къыдэщI Дамаск и правительствэм. Абы къыхэкIыу, Урысеймрэ Израилымрэ зэпсэлъэныгъэхэр ирагъэкIуэкIыну Iэмал яIэщ.
«Шэч хэмылъу, Израилым нэхъ къищтэнут а щIыпIэхэр Ираным нэхърэ Урысейм и нэIэ щIэтамэ», — жиIащ Брискин.
ЩIэныгъэлIым къызэрыхигъэщамкIэ, Сирием щыщыIэ щытыкIэмкIэ я еплъыкIэхэр зэтемыхуэу щытми, Урысеймрэ Израилымрэ я дзэ IэнатIэхэр зэкъуэту зэдолажьэ.
Псом нэхърэ нэхъыбэу Израилыр егъэпIейтей, езыхэм къезауэ «Хезболла» шиит гупыр сирие зэщIэхъееныгъэхэм зэрыхэтым. АрщхьэкIэ, Кремлым и пресс-IэнатIэм и Iэтащхьэ Песков Дмитрий жиIащ Сирием щыIэ «Хезболла»-м зэкъуэту пэщIэтын Iуэху лъэныкъуитIми зэрызэрамыхуэр.
Ираным теухуауэ зы зэгурыIуэныгъэ гуэрым хуэкIуэным зэрыхущIэкъум и мызакъуэу, Израилыр Урысейм щогугъ палестин-израиль зэныкъуэкъуныгъэр зэпIэзэрыт щIыжынымкIэ сэбэп хъуну. Фигу къэдгъэкIыжынщи, абыхэм я зэпсэлъэныгъэхэр езыгъэкIуэкI дэлэлхэм ящыщу Мэзкуущ нэхъ лъэщу къалъытэр.
«Урысейр Ираным дэмылэжьэным и мызакъуэу, Нетаньяху хуейщ Джолан лъагапIэхэм, Палестинэм, Мысырым ехьэлIа щытыкIэхэр гъэзэкIуэжыным теухуауэ Кремлым ищIэм еплъыну», — къыхигъэщащ американ щIэныгъэлI Карасик Теодор.
НаIуэ зэрыхъуащи, зэпэщIэтыныгъэр зэпIэзэрыт ищIыну хущIэкъуа США-м нэхъапэм иIа администрацэм зыри къехъулIакъым. МыдэкIэ, абы и иджырей президент Трамп Дональд къагуригъэIуащ зы къэрал-къэралитIкIэ Палестинэм щыщыIэ щытыкIэр зэпIэзэрыт щIыжа зэрыхъунум теухуа еплъыкIэ хэха администрацэм зэримыIэр.
Братерский Александр.
«Газета.ru»
